আলু চাষীদের পাশে দাঁড়াতে উদ্যোগী হল রাজ্য। আলু চাষীদের থেকে শুধু আলু কেনাই নয়, ২ লক্ষ মেট্রিক টন আলু রফতানিতেও ছাড়পত্র দিল রাজ্য। ব্যবসায়ীদের ১০ কোটি টাকা ভর্তুকি দেওয়ার কথাও আজ ঘোষণা করেছেন মুখ্যমন্ত্রী। ফলন বেশি। তাই চাহিদা কম। বিক্রি কমে গিয়েছে। আবার যা দাম মিলছে, তাতে চাষের খরচও উঠছে না। মাঠের আলু কি তবে মাঠেই নষ্ট হবে? বেশ কিছুদিন ধরেই এই প্রশ্নই তুলছিলেন রাজ্যের আলু চাষীরা। এবার এগিয়ে এল রাজ্য সরকার। বুধবার নবান্নে বিভিন্ন প্রকল্পে আলু কেনার ঘোষণা করলেন মুখ্যমন্ত্রী। পাশাপাশি দু লক্ষ মেট্রিক টন আলু রফতানিরও ছাড়পত্র দিয়ে দিল রাজ্য সরকার। আলু রফতানির জন্য ব্যবসায়ীদের দশ কোটি টাকা ভর্তুকি দেবে রাজ্য। মুখ্যমন্ত্রীর ঘোষণার পর বিক্ষোভের আঁচ এতটুকু কমেনি। ন্যায্য মূল্যে আলু বিক্রির দাবি তুলে বুধবারও চলেছে বিক্ষোভ। একই সঙ্গে প্রশ্ন উঠেছে, রাজ্যের  পদক্ষেপে সুবিধা কাদের হবে? আলু ব্যবসায়ী নাকি মাঠের কৃষকদের?  যদিও সরকারের যুক্তি, ব্যবসায়ীদের ভর্তুকি দেওয়ার ফলে পরোক্ষে লাভ হবে আলু চাষীদেরই।